# **DECIZIA ETAPEI DE ÎNCADRARE**

## Nr. xx din xx.07.2018

proiect

Ca urmare a solicitării de emitere a acordului de mediu adresate de **S.C. TERRACULT S.R.L.** cu sediul în localitatea Vladimirescu, satul Horia, camera 6, Jud. Arad, înregistrată la APM Arad cu nr. 5677/R/1597/12.04.2017, cu completările înregistrate la nr. 10281/R/2981/26.06.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,
* **Ordin nr. 135/2010** privind aprobarea Metodologiei de aplicare a evaluării impactului asupra mediului pentru proiecte publice şi private,

APM Arad decide, ca urmare a consultărilor desfăşurate în cadrul şedinţei Comisiei de Analiză Tehnică din data de 04.07.2018, că proiectul “**Construire fabrică de ulei şi extindere capacităţi de depozitare în cadrul S.C. Terracult S.R.L.**” propus a fi realizat în comuna Vladimirescu, satul Horia, jud. Arad, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

**1. Caracteristicile proiectului:**

**a)** **proiectul se încadrează** în prevederile Hotărârii Guvernului nr. 445/2009, anexa 2, la pct.7, lit. a) fabricarea uleiurilor şi a grăsimilor vegetale şi animale,

**b) mărimea proiectului**

Terenul are suprafaţa de 44.491 mp şi este proprietatea privată a persoanei juridice S.C. TERRACULT S.R.L., conform Extraselor de Carte Funciară nr. 309672, 300089, 300093 Vladimirescu. Terenurile învecinate incintei aparţin aceluiaşi beneficiar.

Incinta totală propusă spre reglementare are o formă poligonală, cu frontul spre De 155 de 140,90 m, iar spre De 151 de 365 m.

P.O.T. propus – 28,13 %

C.U.T. propus – 0,28

**BILANŢ TERITORIAL PENTRU INCINTĂ, CU PROPUNERI 44.491 mp**

|  |  |  |  |  |  |
| --- | --- | --- | --- | --- | --- |
| **Nr. Crt.** | **Bilanţ teritorial** | **Existent** | | **Propus total** | |
| **mp** | **%** | **mp** | **%** |
|  | Construcții agro-industriale, depozite cereale și oleaginoase, silozuri cereale, administrativ | 9.080 | 20,41 | 12.515 | 28,13 |
|  | Platforme | 16.580 | 37,27 | 21.820 | 49,04 |
|  | Zone verzi amenajate | 18.831 | 42,33 | 10.156 | 22,83 |
| **TOTAL GENERAL** | | **44.491** | **100** | **44.491** | **100** |

Conform P.U.G., amplasamentul studiat se încadrează în trup izolat C6 Horia – Zonă unităţi agricole, cu folosinţă actuală curţi construcţii.

Documentaţia are la bază Certificatul de Urbanism nr.411 din 16.08.2017 eliberat de Primăria comunei Vladimirescu, pentru terenul situat în intravilanul comunei Vladimirescu, sat Horia – trup izolat C6.

VECINĂTĂŢI

- la nord: teren agricol în extravilan și depozit pământ

- la sud: De 155 și teren agricol în extravilan

- la vest: teren agricol în extravilan și depozit pământ

- la est: De 155 și teren agricol în extravilan

Se propune construirea unei fabrici de ulei şi extinderea capacităţii de depozitare în cadrul S.C. Terracult S.R.L.

Se propune extinderea zonei agro-industriale existente cu un grup de 4 silozuri și instalația de însilozare conexă, depozit oleaginoase, hale prese ulei, depozite cereale și completarea dotărilor tehnico-edilitare existente cu un generator, post de transformare, relocare grup rezervoare GPL 5.000 litri (pentru uscătorul cereale nou propus), cântar, cu extinderea platformelor carosabile existente.

Categoriile de lucrări necesare investiţiei vor fi:

a) construcţii noi:

silozuri cereale

instalație de însilozare pentru deservirea noilor silozuri

hale depozitare cereale și oleaginoase

prese ulei

b) completare dotări tehnico-edilitare (generator electric, relocare rezervoare GPL etc.)

c) sistematizarea verticală a terenului

d) drumuri de incintă

e) extindere platforme silozuri şi racordul la drumurile/platformele existente și propuse

f) trotuare

g) amenajare zone verzi.

**Alimentarea cu apă**

Racord la reţeaua de apă potabilă existentă. Calitatea apei din forajul de alimentare este analizată la ANSVSA sau DSP.

Asigurarea apei pentru PSI se face de la hidranţi exteriori supraterani existenţi pe platformă. Rezerva de apă pentru PSI este existentă pe platformă.

**Canalizarea**

Apa uzată menajeră, provenită de la grupurile sanitare ale personalului şi birourile din fabrica de ulei va fi colectată în bazin vidanjabil.

Apele uzate de la fabrica de ulei – igienizări, spălări utilaje - vor fi trecute prin separator de ulei şi colectate în acelaşi bazin vidanjabil.

Înainte de deversare în staţia de epurare, se vor preleva probe pentru a se vedea că apa corespunde normativului NTPA 002/2005.

Uleiul colectat în separator va fi preluat de către o societate autorizată.

**Canalizarea pluvială**

În zonă nu există reţele edilitare de canalizare pluvială. Apa pluvială provenind de pe drumul de incintă de pe lotul învecinat este colectată printr-o rețea de rigole și guri de scurgere și deversată gravitațional spre zonele agricole din jur. Apa pluvială colectată de la noile obiective va respecta parametri din NTPA 001/2005 şi va putea fi deversată direct în zona verde.

**Alimentarea cu energie electrică**

Zona este deservită de reţele edilitare de energie electrică. La sud de DJ 709 (cca. 300 m nord-vest față de amplasament) există o linie electrică aeriană LEA 20 kV de la care sunt alimentate clădirile construite în Trupul Izolat C6, prin intermediul unui post de transformare 20 kV/0,4 kV în anvelopă. Cablul electric este pozat subteran de-a lungul parcelei înscrisă în CF 315925 Vladimirescu, până la incintă. De aici sunt alimentate utilajele, zona administrativă, iluminatul de incintă.

Pentru necesarul de energie electrică al obiectelor nou propuse în incintă, se va suplimenta postul de transformare existent și se vor amplasa în apropierea acestora generatoare electrice cu funcționare pe combustibil lichid, care să asigure continuitatea fluxului tehnologic în orice situație.

Pentru noile obiective, consumatorii de energie electrică sunt constituiţi în principal din: iluminatul exterior, circuite de prize monofazate şi trifazate pentru utilizare generală, instalaţii pentru alimentarea utilajelor tehnice, alimentarea sistemelor de siguranţă (antiincendiu, antiefracţie, control acces, supraveghere, etc.).

Silozurile vor fi dotate cu instalaţii de protecţie: instalaţii de împământare generală, echipotenţializare şi de protecţie contra loviturilor de trăsnet.

**Alimentare cu energie termică**

Agentul termic este asigurat de la instalaţia GPL, ce va fi relocată.

Pentru apa caldă, cu destinaţie igienico – sanitară, şi spălare utilaje se prevede un boiler electric.

**Alimentare cu gaz**

În zonă nu există rețea de alimentare cu gaze naturale. Energia termică necesară uscătorului pentru cereale va proveni de la 2 grupuri a 4 butelii GPL 5.000 litri propuse în incinta studiată, ca urmare a relocării celor existente.

**c) cumularea cu alte proiecte**:

Pe amplasamentul care face obiectul proiectului societatea desfăşoară activităţi reglementate de către APM Arad nr. Aut. 11/28.01.2015.

**d) utilizarea resurselor naturale**: materialele de construcţii necesare pentru derularea proiectului vor fi asigurate prin grija constructorului de la terţe societăţi.

**e) producţia de deşeuri**:

- deşeurile generate ca urmare a implementării proiectului vor fi predate operatorilor autorizaţi în vederea valorificării/eliminării după caz.

- toate deşeurile rezultate în timpul executării lucrării de construire vor fi încărcate, transportate şi valorificate/eliminate în conformitate cu legislaţia din domeniul deşeurilor.

- deşeurile vor fi manevrate şi depozitate astfel încât să nu poată fi antrenate de apa din precipitaţii sau vânt în spaţii limitrofe amplasamentului.

- nu se vor amesteca deşeurile nepericuloase cu cele periculoase.

- deşeurile rezultate vor fi gestionate conform legislaţiei în vigoare, respectiv HG nr. 856/2002, Legea 211/2011.

**f) emisiile poluante, inclusiv zgomotul şi alte surse de disconfort**:

- emisiile de poluanţi evacuaţi în atmosferă provin din surse reprezentate de traficul rutier zilnic desfăşurat în cadrul şantierului şi de funcţionarea utilajelor în zonele de lucru. Transportul materialelor de construcţii în vrac care pot fi antrenate în aer se va face în mijloace de transport cu benă acoperită. De asemenea pentru limitarea de emisii poluante în atmosferă se vor folosi utilaje/vehicule de generaţie recentă, prevăzute cu sisteme performante de reţinere a poluanţilor.

**g) riscul de accident, ţinându-se seama în special de substanţele şi de tehnologiile utilizate**: titularul de proiect va lua toate măsurile necesare în vederea prevenirii accidentelor.

***2. Localizarea proiectelor (se ia in considerare sensibilitatea mediului în zona geografica posibil a fi afectata de proiect):***

**2.1.** **Utilizarea existentă a terenului**: conform Certificat de Urbanism nr. 411/16.08.2017 eliberat de Primăria comunei Vladimirescu – teren situat în intravilanul comunei Vladimirescu, sat Horia – trup izolat C6.

**2.2. Relativa abundenta a resurselor naturale din zona, calitatea si capacitatea regenerativă a acestora**: nu este cazul

**2.3. Capacitatea de absorbţie a mediului, cu atentie deosebită pentru**:

**a)** **zonele umede**: nu este cazul;

**b)** **zonele costiere**: nu este cazul;

**c)** **zonele montane si cele împădurite**: nu este cazul;

**d)** **parcurile şi rezervaţiile naturale**: - zona supusă implementării proiectului nu este situată în parcuri şi rezervaţii naturale de pe teritoriul judeţului Arad.

**e) ariile clasificate sau zonele protejate** prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc.: - nu este cazul;

**f) zonele de protecţie specială**, mai ales cele desemnate prin Ordonanţa de urgenţă a Guvernului [nr. 57/2007](Doc:1070005703/18) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevazute prin Legea nr. 5/2000 privind aprobarea Planului de amenajare a teritoriului national - Sectiunea a III-a - zone protejate, zonele de protecţie instituite conform prevederilor Legii apelor [nr. 107/1996](Doc:960010702/1), cu modificările şi completarile ulterioare, şi Hotararea Guvernului [nr. 930/2005](Doc:1050093003/2) pentru aprobarea Normelor speciale privind caracterul şi mărimea zonelor de protecţie sanitară şi hidrogeologică:

-zona supusă implementării proiectului nu este situată în arii naturale protejate de pe teritoriul judeţului Arad;

**g) ariile în care standardele de calitate a mediului** stabilite de legislatie au fost deja depasite: nu este cazul;

**h) ariile dens populate**: amplasamentul nu se află în localitate;

**i) peisajele cu semnificatie istorica, culturala si arheologica**: nu este cazul;

***3. Caracteristicile impactului potential:***

**a) extinderea impactului** – nu este cazul;

**b) natura transfrontiera a impactului**: nu este cazul;

**c) marimea si complexitatea impactului**: nu este cazul;

**d) probabilitatea impactului**: nesemnificativă cu condiţia respectării tuturor normelor în vigoare de sănătate publică şi protecţia mediului;

**e) durata, frecventa si reversibilitatea impactului**: nu este cazul.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

-amplasamentulproiectului nu se implementează în arie naturală protejată desemnată conform legii.

**Condiţiile de realizare a proiectului:**

- respectarea documentaţiei depuse la A.P.M. Arad,

- respectarea tuturor actelor/avizelor de reglementare emise de către alte autorităţi şi a legislaţiei în vigoare;

- se va urmări ca prin activitatea desfăşurată să nu se producă poluări ale factorilor de mediu;

1. În perioada lucrărilor de construire:

**- va fi realizat procentul de spaţiu verde amenajat specificat în documentaţie (18.831mp**)  **în conformitate cu prevederile H.G. nr. 525/1996;**

- la terminarea lucrărilor terenul neocupat va fi curăţat,

- decoperta va fi utilizată în totalitate pentru amenajarea spaţiilor verzi,

- se va realiza refacerea ecologică a zonelor afectate de execuţia lucrărilor;

- organizarea de şantier să se realizeze în incinta obiectivului, iar desfăşurarea acesteia se va realiza fără afectarea vegetaţiei, solului şi apelor freatice,

- organizarea activităţii se va face astfel încât impactul asupra mediului şi populaţiei să fie cât mai redus (zgomotul, cantitatea de particule în suspensie şi sedimentabile să fie cât mai redusă),

- se vor lua măsuri de prevenire a poluării solului, subsolului şi apelor cu produse poluante existente pe şantier (carburanţi, lubrifianţi, etc.),

- aplicarea de material absorbant pe suprafeţele de sol afectate de scurgerile de produse petroliere. Dacă s-au produs scurgeri importante pe sol, va fi decopertată porţiunea afectată şi se va reface cu sol vegetal,

- alimentarea cu carburanţi a utilajelor se va face la unităţi autorizate,

- scurtarea duratei de execuţie a proiectului pentru diminuarea duratei de manifestare a efectelor negative asupra factorilor de mediu,

- este interzisă orice deversare de ape uzate, efluenţi lichizi, reziduuri sau deşeuri de orice fel în ape de suprafaţă, subterane, pe sol sau în subsol,

- deşeurile menajere vor fi colectate, în pubele, urmând a fi preluate de operatori economici autorizaţi;

- se va evita depozitarea necontrolată a deşeurilor de orice natură ce vor rezulta pe perioada derulării lucrărilor;

- deşeurile rezultate din lucrările de construcţie se vor preda în vederea valorificării/eliminării, funcţie de natura acestora, către operatori economici autorizaţi în acest sens.

2. În perioada de exploatare a proiectului:

Apele uzate de la fabrica de ulei – igienizări, spălări utilaje - vor fi trecute prin separator de grăsimi şi colectate în acelaşi bazin vidanjabil ca şi apele uzate menajere. Înainte de deversare în staţia de epurare, se vor preleva probe pentru a se vedea că apa corespunde normativului NTPA 002/2002 din H.G. nr. 188/2002 modificată şi completată prin H.G. nr. 352/2005. Uleiul colectat în separator va fi preluat de către o societate autorizată.

Deşeurile menajere generate pe amplasament vor fi colectate pubele/containere şi vor fi preluate de operatori economici autorizaţi conform legislaţiei de mediu în vigoare;

**Se vor respecta prevederile.**

- O.U.G. nr. 195/2005 aprobată prin Legea 265/2006 privind protecţia mediului cu modificările şi completările ulterioare;

- Legea nr. 211/2011 privind regimul deşeurilor cu completările şi modificările ulterioare;

- H.G. nr. 188/2002 pentru aprobarea unor norme privind conditiile de descarcare in mediul acvatic a apelor uzate, cu completările şi modificările ulterioare;

- Ordinului nr. 119/2014 pentru aprobarea Normelor de igienă şi sănătate publică privind mediul de viaţă al populaţiei;

**Documentaţia conţine:**

- Notificare elaborată de către Luca Aurel,

- Certificatul de urbanism nr. 411/16.08.2017 eliberat de Primăria comunei Vladimirescu,

- Extrase de carte funciară nr. 300093 Vladimirescu, nr. 300089 Vladimirescu, nr. 309672 Vladimirescu, eliberate de OCPI Arad – Biroul de Cadastru şi Publicitate Imobiliară Arad,

- Plan de situaţie şi plan de încadrare în zonă,

- Chitanţa nr. 32471/12.04.2018 privind evaluarea iniţială a solicitării,

- Chitanţa nr. 33306/26.06.2018 privind etapa de încadrare a proiectului în procedura de evaluare a impactului asupra mediului,

- Decizia etapei de evaluare iniţială nr. 6037/19.04.2018, eliberată de A.P.M. Arad,

- Memoriu de prezentare elaborat de către Luca Aurel,

- Certificat de înregistrare nr.2203830, seria B eliberat în data de 23.06.2009 de ORC de pe lângă Tribunalul Arad,

- Certificat constatator nr. 42943 din 16.12.2016 eliberat în data de 23.06.2009 de ORC de pe lângă Tribunalul Arad,

- Hotărârea nr. 67/13.06.2018 privind documentaţia de urbanism elaborare PUZ şi RLU aferent pentru zona agro-industrială - extindere zonă unităţi agricole prin construire fabrică de ulei şi spaţii depozitare eliberată de către Consiliul local al comunei Vladimirescu, jud. Arad,

- Aviz de gospodărire a apelor nr. 66 din 26.06.2018 eliberat de catre A.N.Apele Române Administraţia Bazinală de Apă Mureş Sistemul de Gospodărirea Apelor Arad,

- Nr. înregistrare ISUJ Arad nr.525988 din 27.06.2018,

- Notificare de asistenţă de specialitate de sănătate publică nr. 357 din 17.04.2018 eliberată de Direcţia de Sănătate Publică a Judeţului Arad,

- Notificare pentru siguranţa alimentelor nr. 9 din 18.04.2018 eliberată de către D.S.V.S.A. Arad,

- Anunţ public privind depunerea solicitării de emitere a acordului de mediu afişat pe site-ul A.P.M. Arad în data de 28.06.2018,

- Anunţ public privind depunerea solicitării de emitere a acordului de mediu în Jurnalul în data de 29.06.2018,

- Lista de control,

- Proces verbal întocmit în baza şedinţei colectivului de analiză tehnică nr. 10826/04.07.2018,

- Anunţ public privind decizia etapei de încadrare publicat în cotidianul xxx în data de xx.07.2018,

- Anunţ public privind decizia etapei de încadrare afişat pe site-ul A.P.M. Arad în data de xx.07.2018.

**Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului revine în întregime titularului proiectului.**

**În cazul în care proiectul suferă modificări, titularul este obligat să notifice în scris autoritatea publică pentru protecţia mediului emitentă asupra acestor modificări.**

**Până la adoptarea unei decizii de către autoritatea competentă, este interzisă desfăşurarea oricărei activităţi sau realizarea proiectului, care ar rezulta în urma modificărilor care fac obiectul notificării (potrivit art. 16, alin. 5, din O.U.G. nr. 195/2005, privind protecţia mediului, aprobată cu modificări şi completări prin Legea nr. 265/2006, cu modificările şi completările ulterioare).**

**Nerespectarea prevederilor prezentului act atrage suspendarea şi anularea acestuia, după caz.**

**Prezenta decizie nu exonerează de răspundere proiectantul şi constructorul în cazul producerii unor accidente în timpul execuţiei lucrărilor.**

**La finalizarea lucrărilor şi înainte de punerea în funcţiune se va anunţa APM Arad pentru întocmirea Procesului verbal de verificare a condiţiilor impuse prin prezenta decizie. Procesul verbal de verificare a condiţiilor impuse prin prezenta decizie de încadrare se va anexa la documentaţia de solicitare a revizuirii autorizaţiei de mediu.**

**Înainte de începererea activităţii se va depune la A.P.M. Arad documentaţia în vederea obţinerii revizuirii autorizaţiei de mediu** **în conformitate cu Ordinul 1798/2007 pentru aprobarea Procedurii de emitere a autorizaţiei de mediu Anexa nr. 1.**

Prezenta decizie este valabilă pe toată perioada punerii în aplicare a proiectului.

**Prezenta decizie conţine x (x) pagini şi a fost redactată în două (2) exemplare originale.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

DIRECTOR EXECUTIV

Dana Monica DĂNOIU

Şef serviciu AAA

Adina ORĂŞAN

Întocmit,Elisabeta TRUŢĂ